Departement Seine-Saint-Denis

D'Seine-Saint-Denis (93) ass e franséischt Departement, an der Regioun Île-de-France. E läit am Ballungsgebitt vu Paräis an ëmfaasst haaptsächlech d'Banlieue am Norden an am Nordoste vun der Haaptstad.

Déi ronn 1,6 Milliounen Awunner vum Departement gi "Séquano-Dionysiens" genannt.
 Geographie 

Mat enger Fläch vun 236 km² ass d'Seine-Saint-Denis viru Paräis an den Hauts-de-Seine dat drëttklengst Departement a Frankräich. Et läit am Paräisser Baseng an am sougenannte Pays de France.

D'Departement besteet haaptsächlech aus engem niddrege Plateau, deen duerch breet Däller vun der Seine an der Marne a vun Zeiebierger strukturéiert gëtt.

 Bevëlkerung 

2015 louch de Fertilitéitsindex bei 2,46 Kanner pro Fra, wat deen héchsten Taux vun allen Departementer am metropolitane Frankräich war.

D'Bevëlkerung huet ee vun den héchste Prozentsätz vun Auslänner a ganz Frankräich. 2013 waren 29 % (ronn 450.000 Persounen) Immigranten. 2005 hate méi wéi 57 % vun de manner wéi Uechzéngjäregen auslännesch Originnen a 64,9 % vun de Kanner, déi 2011 am Departement Seine-Saint-Denis gebuer goufen, haten op d'mannst een Elterendeel, deen am Ausland gebuer gi war.

D'Immigratioun huet schonn an der zweeter Hallschent vum 19. Joerhonnert mat der Entwécklung vun der Industrie ugefaangen. Tëscht 1920 an 1940 sinn haaptsächlech Spuenier an Italieener komm an nom Zweete Weltkrich d'Nordafrikaner. Spéider sinn nach d'Portugise komm a méi rezent d'Chineesen, d'Tierken an d'Afrikaner. Parallel dozou si bis an d'1970er och vill Fransousen aus anere Regioune vum Land an d'Industriebetriber zu Paräis an an der Ëmgéigend schaffe komm.

 Administrativ Opdeelung 


Arrondissement Saint-Denis
Saint-Ouen-sur-Seine
Aubervilliers
Saint-Denis
L'Île-Saint-Denis
Épinay-sur-Seine
Villetaneuse
Pierrefitte-sur-Seine
Stains
La CourneuveArrondissement Bobigny
10.Dugny
11.Le Bourget
12.Drancy
13.Bobigny
14.Bondy
15.Les Pavillons-sous-Bois
16.Noisy-le-Sec
17.Romainville
18.Pantin
19.Le Pré-Saint-Gervais
20.Les Lilas
21.Bagnolet
22.Montreuil
23.Rosny-sous-Bois
24.VillemombleArrondissement Le Raincy
25.Neuilly-Plaisance
26.Neuilly-sur-Marne
27.Noisy-le-Grand
28.Gournay-sur-Marne
29.Gagny
30.Le Raincy
31.Clichy-sous-Bois
32.Montfermeil
33.Coubron
34.Vaujours
35.Livry-Gargan
36.Sevran
37.Aulnay-sous-Bois
38.Le Blanc-Mesnil
39.Villepinte
40.Tremblay-en-France

 Gréisst Gemengen
D'Gemenge mat de meeschten Awunner waren 2015:

 Saint-Denis: 111.103
 Montreuil: 106.691
 Aubervilliers: 83.782
 Aulnay-sous-Bois: 83.584
 Drancy: 69.568
 Noisy-le-Grand: 66.213
 Le Blanc-Mesnil: 55.297
 Pantin: 55.180
 Épinay-sur-Seine: 54.840
 Bondy: 53.439
 Bobigny: 51.716
 Sevran: 50.480

 Transport 

Am Departement Seine-Saint-Denis gëtt et zwéi Fluchhäfen, de Fluchhafe Paris-Charles-de-Gaulle, deen de gréissten a Frankräich an ee vun de gréissten an Europa ass, an de Bourget, deen haaptsächlech fir d'Privatfligerei do ass an op deem och de Salon de l'aéronautique ofghale gëtt.

Donieft gëtt et och siwe Metroslinnen, véier Tramslinnen, fënnef RER-Linnen, 63 km Autobunn, 349 km routes départementales a 600 km Vëlospisten.seine-saint-denis.fr: Le territoire en chiffres (gekuckt den 8. Mäerz 2018)

 Biller 

 Um Spaweck